म्हापशेंः बार्देश तालुक्यांतल्या चडशा पंचायतींनी आमदार समर्थग गटांची सत्ता स्थापन जाल्या. 33 तल्या 29 पंचायतीच्या सरपंच, उपसरपंचांची बिनविरोध निवड जाल्या, चार पंचायतींत वेंचणूक जाली. सत्ताधारी भाजप आनी विरोधक काँग्रेस पक्ष समर्थक गटांनी दरेकी चौदा जाल्यार पांच पंचायतीत समविचारी पंचानी पंचायत मंडळां स्थापन केल्यांत.
 सांगोल्डें, सडयें, उसकय-पालयें आनी नास्नोळें ह्या चार पंचायतींनी सरपंच, उपसरपंचपदां खातीर वेंचणूक घेवची पडली. सात पंच वांगडी आशिल्ल्या पंचायत मंडळांचेर 4 -3 अश्या फरकान सरपंच, उपसरपंच वेंचून आयले. पर्रा पंचायतींत आमदार मायकल लोबो, डिलायला लोबो हांचो पूत डॅनियल लोबो उपसरपंच जाला, पिर्णा पंचायतींत भाजपा प्रदेशाध्यक्ष सदानंद शेट तानावडे हांचो भाव संदीप तानावडे हाका सरपंचद फावो जालां.
 अस्नोडें, कोलवाळ, थिवी, रेवोडें, नादोंडें, पिर्ण, कामुर्ली, मयडें, नास्नोळें, बस्तोडें, सांगोल्डा, गिरी, पेन्ह द फ्रान्स आनी सुकूर पंचायतींत भाजपा समर्थक पंगड सत्तेर आयल्यात जाल्यार कांदोळी, पर्रा, हडफडें-नागवा, रेईश मागुश, पिळर्ण-मार्रा, नेरूल, हळदोणे, पोंबुर्फा-वळावली, उसकय-पालयें, मार्ना-शिवोले, सडयें-शिवोले, आशेल-शिवोले, वेर्ला-काणका आनी आसगांव पंचायतीचेंर काँग्रेस समर्थकांनी सत्ता मेळयल्या. कळंगुटे, सिरसय, हणजूण-कांयसूंव. साळगांव आनी साल्वादोर द मूंद पंचायतींचेर समविचारी गटांची वर्णी लागल्या.
 थिवी मतदारसंघात आठांतल्या सात पंचायतींचेर, हळदोणे मतदारसंघांतल्या तीन पंचायतींचेर, पर्वरी मतदारसंघांतल्या दोन आनी साळगांव मतदारसंघांतल्या दोन पंचायतीचेर भाजपाचो बावटो लागला. कळंगुटें आनी शिवोले मतदारसंघात भाजपा समर्थक गटांक सत्ता मेळोवप जमलें ना. शिवोले मतदारसंघात पांच, कळंगुटेन दोन, साळगावांत तीन आनी हळदोण्यातल्या तीन पंचायतींचेर काँग्रेस समर्थक सत्तेर आयल्यात. थिवी आनी पर्वरींत काँग्रेसाक एकूय पंचायत मेळोवप शक्य जालें ना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 